สมเด็จพระเจ้าอยู่หัว ทรงห่วงใยประชาชนที่ได้รับผลกระทบจากสถานการณ์ความไม่สงบ และเจ้าหน้าที่ ที่ปฏิบัติหน้าที่จังหวัดภาคใต้
สมเด็จพระเจ้าอยู่หัวมหาวชิราลงกรณ บดินทรเทพยวรางกูร ทรงห่วงใยประชาชนที่ได้รับผลกระทบจากสถานการณ์ความไม่สงบและเจ้าหน้าที่ ที่ปฏิบัติหน้าที่จังหวัดภาคใต้ ในพื้นที่จังหวัดนราธิวาส ยะลา ปัตตานี และจังหวัดสงขลา ในการนี้ ทรงพระกรุณาโปรดเกล้าโปรดกระหม่อม ให้องคมนตรี เชิญถุงพระราชทาน ไปมอบและเยี่ยมให้กำลังใจวันนี้ 21 มกราคม 2562 สมเด็จพระเจ้าอยู่หัวมหาวชิราลงกรณ บดินทรเทพยวรางกูร ทรงพระกรุณาโปรดเกล้าโปรดกระหม่อม ให้พลเอก ไพบูลย์ คุ้มฉายา องคมนตรี เชิญถุงพระราชทาน จำนวน 57 ถุง ไปมอบแก่เจ้าหน้าที่ อาสาสมัครที่ปฏิบัติหน้าที่และประชาชนที่ได้รับผลกระทบ ณ ศาลาการเปรียญวัดศรีสาคร อำเภอศรีสาคร จังหวัดนราธิวาสต่อจากนั้น สมเด็จพระเจ้าอยู่หัวมหาวชิราลงกรณ บดินทรเทพยวรางกูร ทรงพระกรุณาโปรดเกล้าโปรดกระหม่อม ให้พลเอก ไพบูลย์ คุ้มฉายา องคมนตรี เชิญตะกร้าสิ่งของพระราชทาน จำนวน 2 ตะกร้า ไปมอบให้กับญาติครอบครัวพระสงฆ์ที่มรณภาพ ณ วัดรัตนานุภาพ อำเภอสุไหงปาดี โดยมีนายเอกรัฐ หลีเส็น ผู้ว่าราชการจังหวัดนราธิวาส พลตรี สมพล ปานกุล รองแม่ทัพภาคที่ 4 พลตรี สมดุลย์ เอี่ยมเอก ผู้บังคับหน่วยเฉพาะกิจนราธิวาส ร่วมให้การต้อนรับ โอกาสนี้ องคมนตรี ได้เข้านมัสการพระเทพศีลวิสุทธิ์ เจ้าคณะจังหวัดนราธิวาส พร้อมพบปะพูดคุยกับประชาชนและเจ้าหน้าที่ในการนี้ องคมนตรี ได้เชิญพระราชกระแสความห่วงใยของสมเด็จพระเจ้าอยู่หัวมหาวชิราลงกรณ บดินทรเทพยวรางกูร ไปกล่าวกับเจ้าหน้าที่ที่ปฏิบัติหน้าที่และประชาชนที่ได้รับผลกระทบให้ได้ทราบ ซึ่งต่างปลื้มปีติและสำนึกในพระมหากรุณาธิคุณหาที่สุดมิได้โดยก่อนหน้านี้ในช่วงเช้า พลเอก ไพบูลย์ คุ้มฉายา องคมนตรี เชิญถุงพระราชทาน จำนวน 60 ถุง ไปมอบแก่เจ้าหน้าที่และอาสาสมัคร ณ หอประชุมโรงพยาบาลสุขภาพตำบลบ้านกาหนั๊วะ อำเภอระแงะ จังหวัดนราธิวาส รวมทั้งเชิญถุงพระราชทานและตะกร้าสิ่งของพระราชทาน ไปถวายพระสงฆ์ จำนวน 2 รูป และมอบแก่อาสาสมัครทหารพรานที่ได้รับบาดเจ็บจากเหตุการณ์ความไม่สงบ จำนวน 5 ราย ณ โรงพยาบาลสุไหงโก-ลก จังหวัดนราธิวาส